Il-Qorti Kostituzzjonali ikkonfermat sentenza li diġà tat il-Qorti Ċivili u sabet li l-ordni ta' ffriżar tal-assi ta' Keith Schembri impost fuqu wara l-arrest tiegħu b'rabta ma' allegat tixħim f'xiri ta' apparat minn Allied Newspapers, kienet tiksirlu d-drittijiet fundamentali tiegħu. L-ordni ta' ffriżar kienet telenka 91 persuna u kumpaniji, inkluż dawk ta' Schembri u l-accountants ta' Nexia BT: Brian Tonna, Karl Cini u Manuel Castgna. L-Imħallef Lawrence Mintoff kien iddeċieda illi mhux raġonevoli u lanqas jista' jingħad li huwa l-għan tal-leġiżlatur illi persuna li jkollha sekwestru fuqha skont l-Att dwar il-Ħasil tal-Flus tieqaf topera kummerċjament għal perjodu ta' sena jew sakemm toħroġ l-Att ta' Akkuża. Din il-pożizzjoni issa kienet ikkonfermata mill-Qorti Kostituzzjonali. F'Marzu 2021 l-Att dwar il-Proċeduri Kriminali fissret illi jekk persuna jkollha ordni fuqha ta' dan it-tip u hija negozju hija tkun tista' tibqa' għaddejja bl-operazzjonijiet kummerċjali tagħha. Il-Liġi iżda ma saritx b'mod retroattiv u allura ma kinitx tapplika għal dan il-każ. Il-Qorti Kostituzzjonali kkonfermat ukoll li Schembri għandu jitħallas €300 f'danni - imħallsin mill-Kummissarju tal-Pulizija, l-Avukat Ġenerali u l-Avukat tal-Istat.